Návrh nariadenie Rady o ukončení čiastočného predbežného preskúmania antidumpingových opatrení uplatniteľných na dovoz bicyklov s pôvodom v Čínskej ľudovej republike /* KOM/2005/0495 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 14.10.2005 KOM(2005) 495 v konecnom znení Návrh NARIADENIE RADY o ukončení čiastočného predbežného preskúmania antidumpingových opatrení uplatniteľných na dovoz bicyklov s pôvodom v Čínskej ľudovej republike (predložený Komisiou) DÔVODOVÁ SPRÁVA KONTEXT NÁVRHU - Dôvody a ciele návrhu Tento návrh sa týka uplatňovania nariadenia Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva, naposledy zmeneného a doplneného nariadením Rady (ES) č. 461/2004 z 8. marca 2004 („základné nariadenie“), v konaní týkajúcom sa dovozu bicyklov s pôvodom v Čínskej ľudovej republike („ČĽR“). - Všeobecný kontext Tento návrh sa predkladá v kontexte implementácie základného nariadenia a je výsledkom prešetrovania, ktoré sa uskutočnilo v súlade s obsahovými a formálnymi požiadavkami stanovenými v základnom nariadení. - Existujúce ustanovenia v oblasti návrhu Nariadením (ES) č. 1095/2005 sa zmenilo a doplnilo konečné antidumpingové clo na dovoz bicyklov s pôvodom v ČĽR. Súčasná sadzba cla uplatniteľného na čistú cenu Spoločenstva s franko hranicou pred preclením je 48,5 %. - Súlad s ostatnými politikami a cieľmi Únie Neuplatňuje sa. porady so zainteresovanými stranami a hodnotenie dosahu - Porada so zainteresovanými stranami V súlade s ustanoveniami základného nariadenia, zainteresované strany, ktorých sa týka konanie, mali už v priebehu prešetrovania príležitosť obhajovať svoje záujmy. - Vypracovanie a využitie odborného posudku Odborný posudok nebol potrebný. - Hodnotenie dosahu Tento návrh je výsledkom implementácie základného nariadenia. Základné nariadenie nepredpokladá všeobecné hodnotenie dosahu, avšak obsahuje vyčerpávajúci zoznam podmienok, ktoré majú byť predmetom hodnotenia. Právne prvky návrhu - Zhrnutie navrhovaných opatrení Komisia začala 19. februára 2005 čiastočné predbežné preskúmanie, ktoré bolo v rozsahu obmedzené na posúdenie dumpingu, v súvislosti so žiadateľom (Giant China Co., Ltd.). Komisia prešetrila všetky námietky predložené žiadateľom a okolnosti, ktoré by sa mohli od zavedenia pôvodných opatrení významne zmeniť. Prešetrovaním sa zistilo, že žiadateľ nesplnil kritériá na udelenie štatútu trhového hospodárstva („ŠTH“). Takisto sa zistilo, že žiadateľ nesplnil požiadavky na udelenie individuálneho antidumpingového cla v súlade s článkom 9 ods. 5 základného nariadenia. Na základe týchto skutočností sa usúdilo, že v porovnaní so situáciou prevládajúcou počas obdobia prešetrovania, ktoré viedlo k zmene a doplneniu pôvodných opatrení, sa okolnosti týkajúce sa dumpingu významne nezmenili. Z tohto dôvodu sa dospelo k záveru, že čiastočné predbežné preskúmanie antidumpingových opatrení uplatniteľných na dovoz bicyklov s pôvodom v ČĽR do Spoločenstva, by sa malo ukončiť bez zmenenia a doplnenia platných opatrení. Z tohto dôvodu sa navrhuje, aby Rada prijala pripojený návrh nariadenia o ukončení čiastočného predbežného preskúmania, ktoré sa má uverejniť v Úradnom vestníku. - Právny základ Nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva, naposledy zmenené a doplnené nariadením Rady (ES) č. 461/2004 z 8. marca 2004. - Zásada subsidiarity Návrh spadá do oblasti výlučnej právomoci Spoločenstva. Zásada subsidiarity sa z tohto dôvodu (týchto dôvodov) neuplatňuje. - Zásada proporcionality Návrh zodpovedá zásade proporcionality z týchto dôvodov. Forma opatrenia je opísaná v uvedenom základnom nariadení a nenecháva žiadny priestor pre vnútroštátne rozhodnutie. Uvedenie údajov o minimalizovaní finančného a administratívneho zaťaženia Spoločenstva, vnútroštátnych vlád, regionálnych a miestnych orgánov, hospodárskych prevádzkovateľov a občanov a jeho úmernosti vzhľadom na cieľ návrhu sa na tento prípad nevzťahuje. - Výber nástrojov Navrhované nástroje: nariadenie. Iné prostriedky by neboli primerané, pretože základné nariadenie nepredpokladá alternatívne možnosti. Vplyv na rozpočet Návrh nemá žiadny vplyv na rozpočet Spoločenstva. Návrh NARIADENIE RADY o ukončení čiastočného predbežného preskúmania antidumpingových opatrení uplatniteľných na dovoz bicyklov s pôvodom v Čínskej ľudovej republike RADA EURÓPSKEJ ÚNIE, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva[1] („základné nariadenie“), a najmä na jeho článok 11 ods. 3, so zreteľom na návrh predložený Komisiou po porade s poradným výborom, KEĎŽE: A. POSTUP 1. Platné opatrenia 1. Rada uložila 9. septembra 1993 nariadením (EHS) č. 2474/93[2] konečné antidumpingové clo vo výške 30,6 % na dovoz bicyklov s pôvodom v Čínskej ľudovej republike („ČĽR“), („pôvodné opatrenia“). Po prešetrení obchádzania antidumpingových opatrení sa 18. januára 1997 nariadením Rady (ES) č. 71/97[3] toto clo rozšírilo na dovoz určitých častí bicyklov s pôvodom v ČĽR. 2. Po preskúmaní ukončenia platnosti podľa článku 11 ods. 2 základného nariadenia Rada 14. júla 2000 nariadením (ES) č. 1524/2000[4] rozhodla, že uvedené opatrenia by sa mali zachovať. 3. Po predbežnom preskúmaní podľa článku 11 ods. 3 základného nariadenia („predchádzajúce prešetrovanie“) Rada 14. júla 2005 nariadením (ES) č. 1095/2005[5] zmenila a doplnila konečné antidumpingové clo na dovoz bicyklov s pôvodom v ČĽR. Zmenená a doplnená sadzba cla uplatniteľného na čistú cenu Spoločenstva s franko hranicou pred preclením je 48,5 % na dovoz bicyklov s pôvodom v ČĽR. 2. Súčasné prešetrovanie 4. Komisia dostala od spoločnosti Giant China Co., Ltd. („žiadateľ“) žiadosť o čiastočné predbežné preskúmanie podľa článku 11. ods. 3 základného nariadenia. 5. Žiadosť bola založená na dôkaze prima facie , ktorý poskytol žiadateľ o tom, že okolnosti, na základe ktorých boli prijaté opatrenia, sa zmenili, a že tieto zmeny sú trvalého charakteru. Žiadateľ uviedol, inter alia , že okolnosti súvisiace so štatútom trhového hospodárstva („ŠTH“) sa významne zmenili. Tvrdil najmä, že už splnil požiadavky na udelenie ŠTH podľa článku 2 ods. 7 písm. b) základného nariadenia. Okrem toho žiadateľ predložil dôkaz, na základe ktorého by porovnanie normálnej hodnoty založenej na jeho vlastných nákladoch/cenách na domácom trhu a jeho vývozných cenách do rozšírenej EÚ viedlo k podstatnému zníženiu dumpingového rozpätia, ktoré je pod úrovňou súčasných opatrení. Žiadateľ takisto tvrdil, že zachovanie zavedených opatrení na súčasnej úrovni už nie je potrebné na vyrovnanie dumpingu. 6. Komisia, po porade s poradným výborom, začala 19. februára 2005 na základe oznámenia uverejneného v Úradnom vestníku Európskej únie [6] čiastočné predbežné preskúmanie, ktoré bolo v rozsahu obmedzené na posúdenie toho, či žiadateľ prevádzkoval svoju činnosť podľa podmienok trhového hospodárstva, ako je uvedené v článku 2 ods. 7 písm. c) základného nariadenia alebo či žiadateľ splnil požiadavky na udelenie individuálneho cla v súlade s článkom 9 ods. 5 základného nariadenia. 7. V súlade s článkom 2 ods. 7 základného nariadenia Komisia poslala žiadateľovi dotazník a formulár žiadosti o ŠTH. 8. Prešetrovanie sa týkalo obdobia od 1. januára 2004 do 31. decembra 2004 (ďalej len „obdobie prešetrovania“ alebo „OP“). 3. Strany, ktorých sa prešetrovanie týkalo 9. Komisia oficiálne informovala vyvážajúceho výrobcu, zástupcov vyvážajúcej krajiny a výrobcov Spoločenstva o začatí preskúmania. Zainteresované strany dostali možnosť, aby písomne oznámili svoje stanoviská, predložili informácie a aby poskytli podporné dôkazy a požiadali o vypočutie v rámci lehoty určenej v oznámení o začatí konania. Všetky zainteresované strany, ktoré o to požiadali a preukázali, že existujú dôvody na ich vypočutie, boli vypočuté. B. PRÍSLUŠNÝ VÝROBOK 10. Príslušným výrobkom je ten istý výrobok, ktorého sa týkali pôvodné a predchádzajúce prešetrovania, konkrétne cestovné bicykle a ostatné (vrátane dodávkových trojkoliek), bez motora, v súčasnosti patriace do KN kódov 8712 00 10, 8712 00 30 a 8712 00 80 („príslušný výrobok“). Nezistili sa žiadne dôkazy, ktoré by naznačovali, že okolnosti súvisiace s príslušným výrobkom sa od zavedenia opatrení významne zmenili. C. VÝSLEDOK PREŠETROVANIA 1. Štatút trhového hospodárstva („ŠTH“) 11. V rámci prešetrovania, ktoré bolo ukončené prijatím nariadenia Rady 1095/2005, sa zistilo, že žiadny z čínskych vyvážajúcich výrobcov, ktorí požiadali o štatút trhového hospodárstva, nesplnil kritériá uvedené v článku 2 ods. 7 písm. c) základného nariadenia, z dôvodov uvedených v odôvodneniach 31 až 33 uvedeného nariadenia. Žiadateľ bol medzi spoločnosťami, ktorým bolo v rámci tohto prešetrovania zamietnuté udelenie ŠTH. 12. Vzhľadom na skutočnosť, že zistenia predchádzajúceho prešetrovania týkajúce sa žiadostí o ŠTH zostávajú platné aj pre rok 2004, t. j. obdobie súčasného prešetrovania, sa po porade s poradným výborom rozhodlo žiadateľovi neudeliť ŠTH, keďže nesplnil kritériá stanovené v článku 2 ods. 7 písm. c) základného nariadenia. 2. Individuálny prístup (IP) 13. V rámci predchádzajúceho prešetrovania sa takisto zistilo, že čínski vyvážajúci výrobcovia, ktorí požiadali o IP, nesplnili potrebné požiadavky na udelenie individuálneho prístupu, ako je uvedené v článku 9 ods. 5 základného nariadenia, z dôvodov uvedených v odôvodneniach 45 až 47 nariadenia 1095/2005. 14. Žiadateľ bol medzi spoločnosťami, ktoré v rámci predchádzajúceho prešetrovania nesplnili potrebné požiadavky na udelenie individuálneho prístupu, a závery tohto prešetrovania zostávajú platné aj pre obdobie súčasného prešetrovania. V tejto súvislosti sa zistilo, že všetci vyvážajúci výrobcovia z ČĽR podliehali značnej kontrole štátu týkajúcej sa určovania ich vývozných cien a množstiev príslušného výrobku, ako je vysvetlené v uvedenom odôvodnení 13. Z tohto dôvodu sa usúdilo, že v rámci súčasného prešetrovania žiadateľ nespĺňa požiadavky na udelenie individuálneho prístupu. 3. Záver 15. Vzhľadom na uvedené sa žiadateľovi nemôže udeliť ŠTH ani IP. V prípade žiadateľa sa na základe týchto skutočností usúdilo, že v porovnaní so situáciou prevládajúcou počas obdobia prešetrovania, ktoré viedlo k zmene a doplneniu pôvodných opatrení, sa okolnosti týkajúce sa dumpingu významne nezmenili. Z tohto dôvodu sa dospelo k záveru, že čiastočné predbežné preskúmanie antidumpingových opatrení uplatniteľných na dovoz bicyklov s pôvodom v Čínskej ľudovej republike do Spoločenstva, by sa malo ukončiť bez zmenenia a doplnenia platných opatrení, PRIJALA TOTO NARIADENIE: Článok 1 1. Čiastočné predbežné preskúmanie antidumpingového cla na dovoz bicyklov s pôvodom v Čínskej ľudovej republike sa týmto ukončuje. 2. Konečné antidumpingové clo uložené nariadením (ES) č. 1524/2000 z 10. júla 2000, naposledy zmeneným a doplneným nariadením (ES) č. 1095/2005 z 12. júla 2005, sa zachováva. Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej Únie . Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Ú. v. ES L 56, 6.3.1996, s. 1. Nariadenie naposledy zmenené a doplnené nariadením Rady (ES) č. 461/2004, Ú. v. EÚ L 77, 13.3.2004, s. 12). [2] Ú. v. ES L 228, 9.9.1993, s. 1. [3] Ú. v. ES L 16, 18.1.1997, s. 55. [4] Ú. v. ES L 175, 14.7.2000, s. 39. [5] Ú. v. EÚ L 183, 14.7.2005, s. 1. [6] Ú. v. EÚ C 44, 19.2.2005, s. 24.